Latvijas Finieris

AS "Latvijas Finieris" ir Latvijas uzņēmums, vadošais finiera, saplākšņa un tā produktu ražotājs Baltijas valstīs.[nepieciešama atsauce] Citi nozīmīgākie koncerna darbības veidi ir plātņu materiālu tirdzniecība, mežsaimniecība un mežizstrāde, kā arī sintētisko sveķu un fenola-formaldehīda sveķu plēvju ražošana. Ar zīmolu "Riga Wood" tiek eksportēti saplākšņa produkti uz aptuveni 50 valstīm. Vēsture "Latvijas Finieris" pirmsākumi meklējami 1873. gadā dibinātajā rūpnīcā "Latvijas Bērzs", kur līdz ar hidrauliskās preses uzstādīšanu 1909. gadā pirmo reizi Latvijā sākta saplākšņa ražošana. Rūpniecībai strauji attīstoties, vēlākos gados izveidotie uzņēmumi "Furniers" un "Lignums" kļuva par sava laika modernākajiem un daudzās pasaules valstīs atpazītiem bērza finiera un saplākšņa produktu ražotājiem. Padomju okupācijas laikā visas trīs rūpnīcas 1975. gadā tika apvienotas, nodibinot valsts uzņēmumu "Latvijas finieru ražošanas apvienība". Tuvojoties PSRS sabrukumam, ražošanas apjomi strauji samazinājās. 1992. gadā, daudziem rūpnīcu darbiniekiem apvienojoties, tika nodibināta slēgta akciju sabiedrība "Latvijas Finieris", un saplākšņa rūpniecība Latvijā piedzīvoja jaunu attīstību. 2010. gadā AS "Latvijas finieris" saskārās ar reiderisma mēģinājumu. Maltā reģistrētais Krievijas kokapstrādes uzņēmums Sveza vēlējās no individuāliem akcionāriem iegādāties LF akcijas, lai kļūtu par līderi pasaules kokrūpniecības tirgos. 2021. gada 9. novembrī uzņēmums ieviesa produkcijai jaunu eksporta zīmolu Riga Wood. 2023. gadā "Latvijas Finieris" sāka lielu ekonomiskās attīstības posmu, ko plānots pabeigt 2027. gadā, lai apgrozījumu palielinātu no 414 miljoniem eiro līdz vismaz 500 miljoniem. 2024. gada 14. jūnijā "Latvijas Finieris" Kuldīgā atklāja jaunu finieru ražotni "Kuldīgas fabrika". Tajā uzstādīta pasaulē unikāla hibrīdlobmašīna, kas ļauj nolobīt finierklučus līdz pat 25 mm serdenim. Līdz ar to var apstrādāt tievāka diametra apaļkokus, tādējādi par izejmateriālu var izmantot arī bērza papīrmalku. 2026. gada 24. aprīlī tika atklāts "VEREMS" esošās rūpnīcas pie Rēzeknes paplašinājums, investējot 100 miljonus eiro. Rūpnīcas Darbinieki un struktūra Koncerns nodarbina vairāk nekā 2400 darbiniekus vairāk nekā 250 dažādās profesijās. Uzņēmuma struktūra ietver vairākas rūpnīcas, apstrādes un pārdošanas uzņēmumus, loģistikas un koksnes biznesus, veidojot pilnu ķēdi no meža līdz gatavajam produktam. Atsauces Ārējās saites Oficiālā tīmekļa vietne